E-3755/2006

Mál þetta, sem dómtekið var 17. september sl., er höfðað fyrir Héraðsdómi Reykjavíkur af S-kvk-þgf S-kvk-þgf, Akurgerði 14, Reykjavík, gegn Brimborg hf., Bíldshöfða 6, Reykjavík og Sjóvá-Almennum tryggingum hf., Kringlunni 5, Reykjavík, með stefnu, þingfestri 22. júní 2006.

Dómkröfur stefnanda eru þær að stefndu verði in solidum gert að greiða stefnanda 197.556 kr. með dráttarvöxtum samkvæmt 6. og 9. gr. laga nr. 38/2001, af 162.556 kr. frá 2. júní 2005 til þingfestingardags stefnu en af stefnufjárhæðinni allri frá þeim degi til greiðsludags. Þá krefst stefnandi málskostnaðar að skaðlausu að mati dómsins.

Dómkröfur stefndu eru þær aðallega að verða sýknuð af öllum kröfum stefnanda í málinu og að stefnandi verði dæmdur til að greiða stefndu málskostnað að mati dómsins.

Til vara er þess krafist að dómkröfur stefnanda verði lækkaðar verulega og málskostnaður felldur niður.

Málsatvik

Málsatvik eru þau að hinn 4. maí 2005 var bifreiðinni UB-969, í eigu stefnda Brimborgar hf., ekið aftur á bak út úr bílastæði við starfsstöð Brimborgar hf. að Bíldshöfða 6, Reykjavík. Hafnaði bifreiðin framan á bifreið stefnanda, VH-382, þar sem hún stóð kyrrstæð. Bifreiðin UB-969 er tryggð lögboðinni ábyrgðartryggingu hjá stefnda, Sjóvá-Almennum tryggingum hf. Enginn ágreiningur er um bótaábyrgð stefndu.

Stefnandi fór með bifreið sína til viðgerðar hjá bifreiðaverkstæðinu Réttir bílar ehf. þar sem gert var við tjónið. Verkstæðið sendi stefnda, Sjóvá-Almennum tryggingum hf., viðgerðar- og tjónsáætlun í samræmi við svonefnt CABAS-tjónamatskerfi. Viðgerð hófst 9. maí 2005 og var lokið 19. maí s.á., sem jafnframt er útgáfudagur reiknings. Kostnaður viðgerðarinnar nam 162.556 kr. en til viðbótar krefur stefnandi stefndu um kostnað vegna afnotamissis bifreiðar sinnar í formi endurgjalds fyrir bílaleigubíl sem stefnandi hafði afnot af á meðan viðgerð fór fram, 35.000 kr., sem samanlagt er stefnufjárhæð máls þessa, 197.566 krónur.

Með bréfi lögmanns Réttra bíla ehf. til stefnda, Sjóvár-Almennra trygginga hf., dags. 9. júní 2005, var þess krafist að stefndi greiddi þeim aðila viðgerðarkostnað vegna bifreiðarinnar VH-382. Þeirri kröfu var hafnað með bréfi stefnda, dags. 21. júní 2005. Í því bréfi kemur einnig fram að samkomulagi við Rétta bíla ehf. um tjónaskoðun og viðgerðir hafi verið sagt upp með bréfi dags. 15. mars 2005.

Með bréfi lögmanns stefnanda, dags. 2. ágúst 2005, var krafist bóta úr hendi hins stefnda vátryggingafélags vegna ætlaðs tjóns er rekja mætti til árekstursins 4. maí 2005. Þar sem stefndi, Sjóvá-Almennar tryggingar hf., hafi neitað greiðslu á framangreindu tjóni sé stefnanda nauðsynlegt að fá dóm fyrir kröfu sinni á hendur stefndu.

Með úrskurði, uppkveðnum 15. mars sl., var kröfu Réttra bíla ehf. um meðalgöngu í máli þessu vísað frá dómi.

Málsástæður og lagarök stefnanda

Stefnandi byggir málatilbúnað sinn á hendur stefndu á því að ökutæki í eigu stefnda, Brimborgar hf., hafi valdið tjóni á bifreið stefnanda hinn 4. maí 2005. Á því tjóni beri stefndi, Brimborg hf., ábyrgð, sbr. 1. mgr. 88. gr. umferðarlaga nr. 50/1987. Ekki sé deilt um bótaskyldu í málinu. Stefndi, Sjóvá, sem ábyrgðartryggjandi bifreiðar stefnda, Brimborgar hf., beri á grundvelli 95. gr., sbr. 91. gr. sömu laga greiðsluskyldu á framangreindu tjóni. Tjónið hafi verið metið, stefndi, Sjóvá, upplýstur um kostnaðinn og viðgerð hafi farið fram af fagaðila, án þess að athugasemdir hafi komið fram varðandi þá vinnu sem unnin var eða við fjárhæð þess reiknings sem stefndi, Sjóvá, hafi í framhaldi viðgerðar verið kynntur. Samkvæmt 14. gr. laga nr. 20/1954 hafi stefnda borið að greiða hið bótaskylda tjón í síðasta lagi 14 dögum eftir að reikningi var framvísað en reikningurinn sé dags. 19. maí 2005. Kröfu sína um bætur fyrir afnotamissi byggir stefnandi á ákvæðum skilmála stefnda, Sjóvár - Almennra trygginga hf.

Um lagarök umfram þau sem að framan er getið, vísar stefnandi m.a. til alm. reglna samninga- og kaupréttarins, ákvæða VI. kafla laga 60/1994, einkum 59. gr. þeirra laga. Um málskostnað vísar stefndi til ákvæða 129. sbr. 130. gr. eml. og um varnarþing vísar stefnandi til ákvæða 33. gr. sbr. og IV. tl. 13. gr. vátryggingarskilmála stefnda.

Málsástæður og lagarök stefndu

Stefndu byggja sýknukröfu sína í fyrsta lagi á því að ekkert mat liggi fyrir á ætluðu tjóni á bifreið stefnanda frá tjónaskoðunarstöð hins stefnda vátryggingafélags eða aðilum sem félagið hafi gert samning við um slíkar skoðanir, enda hafi stefnandi aldrei komið með bifreið sína til skoðunar hjá framangreindum aðilum. Viðgerðaráætlun og reikningi frá Réttum bílum ehf. sé mótmælt sem röngum og ekki á byggjandi m.a. af þeim sökum að á þeim tíma sem sagt sé að gert hafi verið við bifreið stefnanda hafi ekki verið í gildi svonefndur CABAS-samningur milli þess félags og hins stefnda vátryggingarfélags. Engin frekari gögn liggi fyrir um tjón á bifreið stefnanda, sem rekja megi til árekstursins 4. maí 2005. Það sé því ósannað.

Stefndu byggja sýknukröfu sína í öðru lagi á því að hvað sem öðru líði hafi stefnandi ekki sýnt fram á að hafa greitt fyrir viðgerð þá sem kunni að hafa farið fram á bifreið hennar. Þannig geti stefnandi ekki sótt greiðslu úr hendi stefndu nema að hún hafi sjálf með ótvíræðum hætti lagt út fyrir þeirri viðgerð sem fram fór, og Réttir bílar efh. hafi ekki borið þann kostnað eins og orðalag í bréfi lögmanns hennar, dags. 2. ágúst 2005, bendi til. Reikningur sá sem lagður hafi verið fram í málinu frá Réttum bílum ehf. beri ekki með sér að stefnandi sjálf hafi greitt hann, hvað sem því líði að viðgerð hafi farið fram. Þá mótmæla stefndu því að þeim beri skylda að lögum til að greiða reikning vegna bílaleigu. Alltént sé því mótmælt að stefnandi sjálf hafi greitt þennan reikning enda beri hann það ekki með sér.

Samkvæmt framangreindu verði að sýkna stefndu af öllum kröfum stefnanda í málinu.

Verði ekki fallist á sýknukröfu stefndu sé þess krafist til vara að dómkröfur stefnanda verði lækkaðar verulega. Sé sú krafa reist á því að ætlað tjón stefnanda í málinu sé að mestu ósannað, eða a.m.k. verulega minna en stefnandi krefst. Eigi þetta bæði við um kröfu vegna viðgerðarkostnaðar og kröfu vegna afnotamissis sem reistar séu á framlögðum reikningum. Öllum fjárhæðum sé mótmælt.

Þá sé á því byggt af hálfu stefndu, eins og atvikum sé háttað í málinu, að ekki sé rétt að krafa stefnanda beri dráttarvexti frá fyrra tímamarki en dómsuppsögudegi.

Um lagarök vísa stefndu til XIII. kafla umferðarlaga nr. 50/1987 og meginreglna skaðabótaréttar um sönnun tjóns og umfangs þess. Um málskostnað er vísað til XXI. kafla laga nr. 91/1991.

Niðurstaða

Ekki er ágreiningur um bóta- og greiðsluskyldu stefndu í málinu, sbr. 1. mgr. 90. gr., 1. mgr. 91. gr. og 1. mgr. 95. gr. umferðarlaga nr. 50/1987.

Samkvæmt gögnum máls var um að ræða tjón framan á bifreið stefnanda, VH 382. Fyrir liggur að viðgerð á bifreiðinni var framkvæmd af bifreiðaverkstæðinu Réttir bílar ehf. á grundvelli viðgerðaráætlunar samkvæmt svonefndu CABAS-tjónamatskerfi. Hefur stefndi, Sjóvá-Almennar tryggingar hf., hafnað því að greiða viðgerðarreikning verkstæðisins, þar sem stefndi hafði sagt upp samningi sínum við verkstæðið vegna viðgerða á tjónabifreiðum.

Af hálfu stefnda, Sjóvá-Almennra trygginga hf., hefur því ekki verið andmælt að viðgerðaráætlun vegna tjónsins á bifreið stefnanda hafi borist frá verkstæðinu. Þá liggur fyrir í málinu greiðslukvittun frá Réttum bílum ehf., þar sem fram kemur að stefnandi hafi greitt verkstæðinu viðgerðarkostnað á bifreiðinni, í samræmi við þá viðgerðaráætlun, að fjárhæð 162.556 kr. Verður að byggja á því að stefnandi hafi innt þá fjárhæð af hendi til verkstæðisins, eins og greiðslukvittunin ber með sér. Verður því á það fallist að stefndu verði gert að greiða stefnanda þá fjárhæð, eins og krafist er. Stefnandi á rétt á bótum vegna afnotamissis bifreiðar meðan viðgerð fór fram. Samkvæmt framlögðum leigusamningi var stefnandi með bíl á leigu á viðgerðartíma frá 10. til 19. maí 2005 og var leigugjaldið 35.000 kr. Verður því einnig fallist á að stefndu verði gert að greiða stefnanda þá fjárhæð að fullu, eins og krafist er.

Samkvæmt framansögðu ber stefndu að greiða stefnanda óskipt 197.556 kr. og skal sú fjárhæð bera dráttarvexti frá þingfestingardegi, 22. júní 2006, eins og atvikum er háttað í máli þessu. Þá ber að dæma stefndu til að greiða stefnanda óskipt málskostnað, sem ákveðst 180.000 kr. Hefur þá verið tekið tillit til virðisaukaskatts.

E-kk-nf Ó-kk-nf héraðsdómari kvað upp dóm þennan.

D Ó M S O R Ð :

Stefndu, Brimborg hf. og Sjóvá-Almennar tryggingar hf., greiði óskipt stefnanda, S-kvk-þgf S-kvk-þgf, 197.556 kr. með dráttarvöxtum samkvæmt 6. og 9. gr. laga nr. 38/2001 frá 22. júní 2006 til greiðsludags og 180.000 kr. í málskostnað.

E-kk-nf Ó-kk-nf